ET Euroopa Liidu Teataja L 160/28

KOMISJONI OTSUS,

4. aprill 2005,

millega lubatakse turule viia isomaltuloosi uuendtoiduna või toidu uuendkoostisosana vastavalt Euroopa Parlamendi ja nõukogu määrusele (EÜ) nr 258/97

(teatavaks tehtud numbri K(2005) 1001 all)

(Ainult hollandikeelne tekst on autentne)

(2005/457/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,

ning arvestades järgmist:

(1) 30. oktoobril 2003. aastal esitas Cargill Incorporated, kes tegutseb Cerestari kaudu, Ühendkuningriigi pädevatele asutustele taotluse isomaltuloosi turuleviimise kohta uuendtoiduna või toidu uuendkoostisosana.

(2) Ühendkuningriigi pädevad asutused andsid 19. märtsil 2004 esialgse hindamisaruande.

(3) Oma esialgses hindamisaruandes jõudis Ühendkuningriigi pädev toiduhindamisasutus järeldusele, et kavandatud isomaltuloosi kasutusotstarve on inimtoiduna kasutamisel ohutu.

(4) Komisjon edastas esialgse hindamisaruande kõigile liikmesriikidele 15. aprillil 2004.

(5) Määruse (EÜ) nr 258/97 artikli 6 lõikega 4 ette nähtud 60 päeva jooksul esitati kooskõlas kõnealuse sättega põhjendatud vastuväited toote turustamise kohta.

(6) Liikmesriikide koosolekul 10. detsembril 2004. aastal võtsid eksperdid arvesse esialgse hindamisaruande riskianalüüsi käsitleva osa ning olid arvamusel, et puudub vajadus edaspidi Euroopa Toiduohutusametiga konsulteerida.

(7) Isomaltuloosi sisaldavate toitude toitumisalase teabega märgistamise ja reklaamimise korral rakendatakse nõukogu 24. septembri 1990. aasta direktiivi 90/496/EMÜ toidu toitumisalase teabega märgistuse kohta. (2)

(8) Esialgse hindamisaruande alusel on kindlaks tehtud, et isomaltuloos vastab määruse artikli 3 lõikega 1 sätestatud kriteeriumidele.

(9) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON TEINUD JÄRGMISE OTSUSE:

Artikkel 1

Lisas määratletud isomaltuloosi lubatakse turule viia eesmärgiga seda kasutada toiduainetes uuendtoiduna või toidu uuendkoostisosana.

Artikkel 2

Sõna “isomaltuloos” esitatakse kas valmistoote märgistusel või seda sisaldavate toiduainete koostisosade loetelus.

Sõnad “isomaltuloos on glükoosi ja fruktoosi allikas” esitatakse hästi nähtava joonealuse märkusena, ühendatuna tärni (*) abil isomaltuloosiga. Nende sõnade kirjatüüp on vähemalt sama suur kui koostisosade loetelul.

Artikkel 3

Brüssel, 4. aprill 2005 Komisjoni nimel komisjoni liige Markos KYPRIANOU

(1) EÜT L 43, 14.2.1997, lk 1. Määrust on viimati muudetud määrusega (EÜ) nr 1882/2003 (ELT L 284, 31.10.2003, lk 1).

(2) EÜT L 276, 6.10.1990, lk 40. Direktiivi on viimati muudetud komisjoni direktiiviga 2003/120/EÜ (ELT L 333, 20.12.2003, lk 51).

LISA

TÄPSUSTUSED ISOMALTULOOSI KOHTA

Määratlus

Redutseeruv disahhariid, mis koosneb ühest glükoosi ja ühest fruktoosi ühikust, mis on seotud alfa-1,6-glükosiidsidemega. Seda saadakse sahharoosist ensümaatilise protsessi teel. Turustatav toode on isomaltuloosmonohüdraat.

Keemiline nimetus

6-O-a-D-glükopüranosüül-D-fruktofuranoos monohüdraat

CASi number

13718-94-0

Keemiline valem

C12H22O11 · H2O

Struktuurivalem

Valemmass

360,3 (monohüdraat)

Sisaldus

Vähemalt 98 % kuivainest

Kirjeldus

Valge või peaaegu valge värvusega peaaegu lõhnatud magusa maitsega kristallid

Massikadu kuivatamisel

Mitte üle 6,5 % (60 °C, 5 tundi)

Plii

Mitte üle 0,1 mg/kg

Määramisel kasutada spetsiifilisele tasemele vastavat aatomiabsorptsioontehnikat. Proovi suuruse ja ettevalmistamise meetodi valik võib põhineda FNP viiendas numbris “Instrumentaalsed meetodid” (1) esitatud meetodi põhimõtetele.

(1) Food and Nutrition Paper 5 Rev.2 – Guide to specifications for general notices, general analytical techniques, identification tests, test solutions and other reference materials. (JECFA) 1991, lk 322 inglise keeles – ISBN 92-5-102991-1.